На основу члана 61. став 2. Закона о управи ("Службени гласник БиХ", бр. 32/02 и 102/09), члана 69. Закона о спорту у Босни и Херцеговини ("Службени гласник БиХ", бр. 27/08 и 102/09) и члана 4. став 2. Одлуке о установљењу Државне награде за спорт Босне и Херцеговине ("Службени гласник БиХ", број 2/09), министар цивилних послова доноси 

**БЛИЖЕ КРИТЕРИЈЕ**  
  
  
**ЗА ДОДЈЕЛУ ДРЖАВНЕ НАГРАДЕ ЗА СПОРТ БОСНЕ И ХЕРЦЕГОВИНЕ** 

**Члан 1.**  
**(Предмет)**

Овим критеријима ближе се утврђује начин додјеле Државне награде за спорт Босне и Херцеговине (у даљњем тексту: Награда за спорт) за остварене изузетне (значајне) спортске резултате у области спорта, начин рада Комисије за Награду за спорт Босне и Херцеговине (у даљњем тексту: Комисија), начин расписивања јавног конкурса за додјелу Награде за спорт (у даљем тексту: конкурс), начин предлагања спортиста и спортског колектива за Награду за спорт (у даљњем тексу: кандидат) поступак за додјелу Награде за спорт, новчани износ Награде за спорт и друга питања значајна за додјелу Награде за спорт. 

**Члан 2.**  
**(Додјељивање Награде за спорт)**

(1) Награда за спорт додјељује се у облику плакете и новчане награде.   
  
(2) Годишње се додјељује само једна Награда за спорт.   
  
(3) Награда за спорт може се једном кандидату додијелити само једном. 

**Члан 3.**  
**(Конкурс за додјелу Награде за спорт)**

(1) Конкурс за додјелу Награде за спорт расписује Министарство цивилних послова Босне и Херцеговине (у даљњем тексту: Министарство). Исти ће бити објављен на Интернет страници Министарства, а траје 15 дана од дана објављивања.   
  
(2) Конкурсом се утврђује поступак предлагања кандидата и рок за подношење приједлога за додјелу Награде за спорт. 

**Члан 4.**  
**(Приједлог за додјелу Награде за спорт)**

(1) Право да поднесу Приједлог за додјелу Награде за спорт (у даљњем тексту: Приједлог) имају спортски савези, клубови, спортска удружења, спортске организације, за спортисте, тренере и јавне раднике, као и за колектив.   
  
(2) Приједлог мора садржавати писмено образложење у којем морају бити достављени и: биографија са личним подацима о кандидату, увјерење о држављанству, рјешење о регистрацији (ако се ради о колективу), затим податке о његовој дјелатности, спортским, односно другим резултатима, остварењима и достигнућима у спортској дјелатности, односно стручним, научним или педагошким остварењима у области спорта, те друге разлоге због којих се предлаже Награда за спорт. Уз приједлог, предлагач мора доставити оригиналну потврду из матичног савеза или клуба о постигнутим резултатима које је навео у пријави.   
  
(3) Ако приједлог није образложен, неће се узети у разматрање. Ако образложење нема довољно елемената за оцјену или је достављена документација непотпуна, Комисија из члана 5. Ближих критерија (у даљњем тексту: Комисија) може од предлагача затражити допуну приједлога. Предлагач је дужан тражену допуну доставити у року који му одреди Комисија, а који не може бити дужи од пет дана од дана пријема обавјештења. Ако у том року предлагач не допуни приједлог, Комисија неће разматрати наведени приједлог.   
  
(4) У року од 15 дана од дана закључења конкурса Министарство доставља приједлоге Комисији на даљњи поступак и одлучивање.   
  
(5) Приједлоге пристигле послије истека рока конкурса Комисија неће разматрати.   
  
(6) Комисија је обавезна у року од 15 дана од дана пријема приједлога сачинити коначне приједлоге за додјелу Награде за спорт и исте доставити Министарству како би се могле прослиједити Вијећу министара Босне и Херцеговине у складу са чланом 5. став 2. Одлуке о установљењу Државне награде за спорт. 

**Члан 5.**  
**(Комисија за додјелу Награде за спорт)**

(1) За додјелу Награде за спорт, за сваку годину министар цивилних послова именује Комисију, у року од 15 дана од дана расписивања конкурса за додјелу Награде за спорт.   
  
(2) Задатак Комисије је да провјери да ли су достављена тражена документа из којих се види оправданост приједлога.   
  
(3) Комисија ће на првој сједници изабрати предсједника и замјеника предсједника Комисије.   
  
(4) Комисија ће донијети Пословник о раду којим ће детаљније прецизирати начин рада и одлучивања.   
  
(5) Комисија на сједницама разматра и одлучује о додјели Награде за спорт, а у складу са Законом о спорту, Одлуком о установљењу државне награде за спорт Босне и Херцеговине и овим критеријима.   
  
(6) Комисија је дужна поднијети извјештај о свом раду министру, најкасније у року од 15 дана по сачињавању коначног приједлога одлуке о додјели Награде за спорт Босне и Херцеговине. 

**Члан 6.**  
**(Евиденција и критеријуми)**

(1) Награда за спорт Босне и Херцеговине може се додијелити спортистима држављанима Босне и Херцеговине или колективима, за освајање медаље на Олимпијским играма, Параолимпијским играма, свјетским и европским првенствима у олимпијским спортовима, спортистима који буду носиоци свјетског и европског рекорда у олимпијским спортовима, Медитеранским играма и европским и свјетским клупским такмичењима, као и спортским радницима за изузетно успјешан рад у области спорта.   
  
(2) Награда за спорт додјељује се држављанима Босне и Херцеговине за вишегодишње успјешно дјеловање у спорту, за изузетно научно, стручно и педагошко остварење у области спорта, за популаризацију спорта и презентацију Босне и Херцеговине на међународној сцени.   
  
(3) Приликом разматрања приједлога за Награду за спорт чланови Комисије могу користити евиденцију и информације Олимпијског комитета БиХ, Параолимпијског комитета БиХ, спортских савеза, те евиденцију међународних спортских асоцијација о резултатима спортиста у прошлој години, а све у интервалу до дана доношења Одлуке Комисије у години у којој се награда додјељује. Комисија ће вредновати резултате остварене до момента објављивања Конкурса. 

**Члан 7.**  
**(Начин објаве и додјеле Награде за спорт)**

Одлуку о додјели Награде за спорт Босне и Херцеговине доноси Вијеће министара Босне и Херцеговине на приједлог Министарства цивилних послова БиХ. 

**Члан 8.**  
**(Облик додјеле и висина новчаног износа Награде за спорт)**

(1) Награда за спорт додјељује се у облику плакете и новчане награде.   
  
(2) Висину новчаног износа Награде за спорт утврдиће Вијеће министара Босне и Херцеговине приликом доношења одлуке о додјели Награде. 

**Члан 9.**  
**(Ступање на снагу)**

Ови критерији за додјелу Награде за спорт ступају на снагу даном доношења и објављују се у "Службеном гласнику БиХ". Ступањем на снагу ових Критерија престају да важе Ближи критерији за додјелу Државне награде за спорт БиХ ("Службени гласник БиХ", број 78/09). 

Број 11-02-2-662-СЏ/15  
27. октобра 2015. године  
Сарајево

Министар  
Мр. **Адил Османовић**, с. р.